**Mervi Katainen** (o.s. Kuittinen, s. 1978 Vihti) on suomalainen, kokoomusta edustava poliitikko. Katainen on toiminut vuodesta 2023 Espoon kaupunginhallituksen puheenjohtajana. Hän on entisen pääministerin Jyrki Kataisen puoliso.

Katainen on valtiotieteiden tohtori ja työskenteli ennen kaupunginhallituksen puheenjohtajuutta terveysteknologiayritysten edunvalvontajärjestö Sailab – MedTech Finland ry:n kehittämispäällikönä.

Elämäkerta
----------

Katainen vietti lapsuutensa ja nuoruutensa Vihdissä. Hän toimi Vihdin nuorisovaltuustossa ja oli sen puheenjohtajana vuonna 1997. Katainen oli perustamassa Suomen Nuorisovaltuustojen Liittoa ja toimi yhdistyksen puheenjohtajana vuonna 1997.

Katainen aloitti jalkapallon 10-vuotiaana Nummelan Palloseurassa ja siirtyi 16-vuotiaana ylimmällä sarjatasolla pelanneeseen Malmin Palloseuraan. Vuonna 1997 hän voitti MPS:n riveissä naisten Suomen Cupin ja SM-hopeaa. Katainen sai ylioppilaaksi valmistuttuaan jalkapallostipendin yhdysvaltalaiseen Kansasin yliopistoon, jossa hän opiskeli vuoden ajan, kunnes aloitti valtiotieteiden opinnot Helsingin yliopistossa. Hän valmistui valtiotieteiden maisteriksi vuonna 2005.

Katainen työskenteli vuosina 2007-2014 Espoon sivistystoimessa suunnittelijana, erityissuunnittelijana ja hallintopäällikkönä. Hän työskenteli europarlamentaarikko Henna Virkkusen poliittisena avustajana Brysselissä vuosina 2015-2017. Katainen toimi väitöskirjatutkijana Helsingin yliopiston valtiotieteellisessä tiedekunnassa vuosina 2017-2023.

Katainen oli ehdolla vuoden 2019 eduskuntavaaleissa Uudenmaan vaalipiirissä kokoomuksen listoilla ja sai 2 806 ääntä, muttei tullut valituksi.

Espoon kaupunginvaltuustoon Katainen valittiin vuoden 2021 kuntavaaleissa, joissa hän sai 1 220 ääntä. Länsi-Uudenmaan aluevaltuustoon hänet valittiin vuoden 2022 aluevaaleissa, joissa hän sai 2 215 ääntä.

Katainen aloitti vuonna 2022 terveysteknologiayritysten edunvalvontajärjestö Sailab – MedTech Finland ry:n kehittämispäällikönä. Hän väitteli valtiotieteiden tohtoriksi Helsingin yliopistosta joulukuussa 2023. Kataisen väitöskirja käsitteli epäluottamusta poliitikkojen ja virkamiesten välillä.

Katainen oli ehdolla Uudenmaan vaalipiirissä vuoden 2023 eduskuntavaaleissa ja sai 3 852 ääntä, muttei tullut valituksi.

Kun Henrik Vuornos aloitti pääministeri Petteri Orpon erityisavustajana ja erosi Espoon kaupunginhallituksen puheenjohtajan tehtävästä, Katainen valittiin yksimielisesti uudeksi kaupunginhallituksen puheenjohtajaksi. Samalla hän irtisanoutui työstään ja alkoi hoitaa tehtäväänsä päätoimisesti.

Vaalimenestys
-------------

### Eduskuntavaalit

* 2019: 2 806 ääntä (*ei valittu*)
* 2023: 3 852 ääntä (*ei valittu*)

### Kuntavaalit

* 2021: 1 220 ääntä (*valittiin*)

### Aluevaalit

* 2022: 2 215 ääntä (*valittiin*)

Yksityiselämä
-------------

Mervi Kuittinen ja Jyrki Katainen tapasivat Kokoomusnuorten tapahtumassa vuonna 1998 ja alkoivat seurustella kolme vuotta myöhemmin. Pari meni naimisiin vuonna 2003. Heillä on kaksi lasta (s. 2005 ja s. 2009). Perhe asuu Espoon Friisilässä.

Katainen harrastaa jalkapalloa ja muuta liikuntaa sekä lukemista.

Lähteet
-------

1. 1 2 3  Kuka olen *Mervi Katainen - Kokoomus Uusimaa*. Viitattu 10.12.2023.
2. 1 2 3 4 5  Politiikka | Tällainen on Espoon uusi ykköspoliitikko Mervi Katainen – Oma työ jäi, sillä kaupunginhallitus on kokopäivätyö *Helsingin Sanomat*.  17.8.2023. Viitattu 10.12.2023.
3. 1 2  Jyri Huttunen: Uusi tutkimus: Suomalaisten poliitikkojen ja virkamiesten välillä vallitsee merkittävä epäluottamus *Ilta-Sanomat*.  10.12.2023. Viitattu 10.12.2023.
4. 1 2  LinkedIn - Mervi Katainen *linkedin.com*. Viitattu 10.12.2023.
5. ↑  Mervi Katainen: "Iän myötä halu kilpailla on vähentynyt" *www.eeva.fi*.  10.10.2018. Viitattu 10.12.2023.
6. ↑  Uudenmaan vaalipiiri, ehdokaskohtaiset tulokset *tulospalvelu.vaalit.fi*. Viitattu 10.12.2023.
7. ↑  Espoo, valitut *tulospalvelu.vaalit.fi*. Viitattu 10.12.2023.
8. ↑  Länsi-Uudenmaan hyvinvointialue, valitut *tulospalvelu.vaalit.fi*. Viitattu 10.12.2023.
9. ↑  Uudenmaan vaalipiiri, ehdokaskohtaiset tulokset *tulospalvelu.vaalit.fi*. Viitattu 10.12.2023.
10. ↑  Anneli Tuominen-Halomo: LV-haastattelu | Tätä et tiennyt Espoon uudesta ykköspoliitikosta – Mervi Katainen on urheillut SM-tasolla ja aikoo nyt laittaa päiväkotien asiat etusijalle *Länsiväylä*.  26.8.2023. Viitattu 10.12.2023.
11. ↑  IL erikoishaastattelu: Jyrki Kataisen ja Mervi-vaimon rakkaustarina *www.iltalehti.fi*. Viitattu 10.12.2023.
12. ↑  Kataiset saivat tytön *Kaleva*. Viitattu 10.12.2023.
13. ↑  Mikko Välimaa: Länsiväylä selvitti: Tapiolalla kova yliedustus tulevassa kaupunginvaltuustossa – jäävätkö vauhdilla kasvavat Leppävaara ja Espoonlahti jalkoihin? *Länsiväylä*.  23.6.2021. Viitattu 10.12.2023.